ธปท.ปรับการเติบโตปีนี้เพิ่มเป็น 3.4%
ธปท.ปรับจีดีพีปีนี้เพิ่ม 0.2% จาก 3.2% เป็น 3.4% หลังประเมินการส่งออกและการท่องเที่ยวขยายตัวดีต่อเนื่อง และมีมติเอกฉันท์คงดอกเบี้ยนโยบายไว้ที่ 1.5%
29 มี.ค. 2560

ธปท.ปรับจีดีพีปีนี้เพิ่ม 0.2% จาก 3.2% เป็น 3.4% หลังประเมินการส่งออกและการท่องเที่ยวขยายตัวดีต่อเนื่อง และมีมติเอกฉันท์คงดอกเบี้ยนโยบายไว้ที่ 1.5%นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการ คณะกรรมการนโยบายการเงิน (กนง.) เปิดเผยว่า ที่ประชุมกนง.ได้ประเมินอัตราการเติบโตทางเศรษฐกิจ (จีดีพี) ปีนี้ใหม่ โดยปรับขึ้นจาก 3.2% เพิ่มเป็น 3.4% และคาดการณ์จีดีพีปีหน้าว่าน่าจะโตได้ 3.6% ปัจจัยหลักๆ ที่ทำให้คาดจีพีดีดีขึ้นมาจาก การส่งออกที่ฟื้นได้ดีขึ้น ปีนี้คาดว่ามูลค่าการส่งออกจะโตได้ที่ 2.2% จากเดิมคาด 0% และภาคการท่องเที่ยวที่เติบโตได้ดี โดยคาดว่าจำนวนนักท่องเที่ยวจะเพิ่มอีก 4 แสนคน จาก 34.1 ล้านคน เป็น 34.5 ล้านคนนายจาตุรงค์ กล่าวว่า สำหรับการประชุมกนง.วันนี้ (29 มี.ค.) ที่ประชุมกนง.มีมติเป็นเอกฉันท์ให้คงอัตราดอกเบี้ยนโยบายไว้ที่ 1.50% เป็นการคงต่อเนื่องครั้งที่ 15 ของการประชุม เนื่องจากประเมินว่าแรงกดดันเงินเฟ้อจากการจับจ่ายใช้สอยในประเทศ (อุปสงค์) ยังอยู่ในระดับต่ำ กนง.จึงเห็นว่านโยบายการเงินยังควรอยู่ในระดับผ่อนปรนต่อไป และพร้อมใช้เครื่องมือเชิงนโยบายที่มีอยู่อย่างเหมาะสม เพื่อให้ภาวะการเงินโดยรวมเอื้อต่อการขยายตัวของเศรษฐกิจทั้งนี้ กนง.มองว่าระบบการเงินโดยรวมมีเสถียรภาพ สามารถรับมือกับความผันผวนของภาวะเศรษฐกิจการเงินทั้งในและต่างประเทศได้ค่อนข้างดี แต่ยังต้องติดตามความเสี่ยงในบางจุด อาทิ ความสามารถในการชำระหนี้ของธุรกิจที่ด้อยลง โดยประเมินว่าระดับหนี้ที่ไม่ก่อให้เกิดรายได้ (เอ็นพีแอล) ยังไม่ถึงจุดสูงนอกจากนี้ พฤติกรรมแสวงหาผลตอบแทนที่สูงขึ้น (search for yield) ในภาวะอัตราดอกเบี้ยที่ต่ำมาเป็นเวลานาน โดยอัตราดอกเบี้ยดอกเบี้ยที่แท้จริงในปัจจุบันติดลบ 0.39% อาจนำไปสู่การประเมินความเสี่ยงของตลาดต่ำว่าที่ควร เช่น การนำเงินไปลงทุนตราสารหนี้ที่ไม่มีการจัดอันดับเครดิตเพื่อหาผลตอบแทนที่สูงขึ้น ซึ่งในช่วงที่ผ่านมาการไปลงทุนในลักษณะนี้ก็เริ่มลดลง จากการปรับตัวตามความเสี่ยงของนักลงทุน หลักเกิดปัญหาผิดนัดชำระหนี้ในช่วงที่ผ่านมาอย่างไรก็ดี มองไปข้างหน้า แม้การฟื้นตัวของเศรษฐกิจไทยชัดเจนมากขึ้น แต่ยังต้องเผชิญความไม่แน่นอนอยู่มาก โดยเฉพาะจากการฟื้นตัวของเศรษฐกิจโลก และความไม่แน่นอนของการดำเนินนโยบายเศรษฐกิจการเงินของประเทศอุตสาหกรรมหลัก